Udtalelse afgivet af Det Rådgivende Udvalg for Kontrol med Fusioner og Virksomhedsovertagelser på dets 113. møde den 20. marts 2003 om et udkast til beslutning i sag COMP/M.2876 - NewsCorp/Telepiù

(2004/C 102/08)

(EØS-relevant tekst)

(Kommissionens beslutning 2004/311/EF - EUT L 110 af 16.4.2004)

1. Det rådgivende udvalg er enigt med Kommissionen i, at den anmeldte transaktion er en fusion som omhandlet i fusionsforordningens artikel 3, stk. 1, litra b), og er af fællesskabsdimension som omhandlet i fusionsforordningens artikel 1, stk. 2.

2. Det rådgivende udvalg er enigt med Kommissionen i, at det relevante produktmarked og det relevante geografiske marked omfatter markedet for betalings-tv i Italien.

3. Det rådgivende udvalg er endvidere enigt med Kommissionen i dens afgrænsning af de relevante markeder i de foregående led som berøres af fusionen, nemlig a) erhvervelse af eneret til populære film, b) erhvervelse af eneret til de årlige fodboldkampe med deltagelse af nationale hold, c) erhvervelse af eneret til andre sportsbegivenheder og d) erhvervelse af tv-kanaler. Udvalget er også enigt i, at det relevante geografiske marked for hvert af disse områder er begrænset til Italien.

4. Der rådgivende udvalg er enigt med Kommissionen i, at den anmeldte transaktion vil medføre etablering eller styrkelse af en dominerende stilling på det italienske marked for betalings-tv.

5. Det rådgivende udvalg er enigt med Kommissionen i dens analyse af de relevante markeder i de foregående led.

6. Det rådgivende udvalg er enigt med Kommissionen i, at fusionen ikke opfylder konkurskriteriet, og at der derfor er en årsagsforbindelse mellem fusionen og dens virkninger for konkurrencen.

7. Et flertal i det rådgivende udvalg er enigt med Kommissionen i, at de tilsagn, som Newscorp afgav den 13. marts 2003, er tilstrækkelige til at afhjælpe de konkurrencemæssige problemer på alle de relevante markeder, hvor fusionen vil medføre etablering eller styrkelse af en dominerende stilling. Et mindretal er uenigt.

8. Et flertal i det rådgivende udvalg er enigt med Kommissionen i, at Telecom Italias aktiepost på 19,9 % gør det berettiget, at Kommissionen foretager en vurdering af, hvad dette indebærer for konkurrencen. Et mindretal er uenigt.

9. Et flertal i det rådgivende udvalg er enigt med Kommissionen i, at markedsundersøgelsen ikke har givet tilstrækkelige beviser på, at a) Telecom Italias aktiepost vil styrke det fusionerede selskabs dominerende stilling yderligere på markedet for betalings-tv, og at b) Telecom Italias dominerende stilling på markederne for telekommunikation vil blive styrket, og at de tilsagn, der blev afgivet den 13. marts med hensyn til Telecom Italia, derfor ikke bør knyttes til denne beslutning som påbud eller betingelser. Et mindretal er uenigt.

10. Et flertal i det rådgivende udvalg er enigt med Kommissionen i, at fusionen bør erklæres forenelig med fællesmarkedet og EØS-aftalen, forudsat at disse tilsagn efterkommes fuldt ud. Et mindretal er uenigt.

11. Det rådgivende udvalg henstiller, at dets udtalelse offentliggøres i Den Europæiske Unions Tidende.

12. Det rådgivende udvalg anmoder Kommissionen om at tage dets bemærkninger i betragtning.